DMF tulee sanoista DivX Media Format ja on DivX:n kehittämä säiliöformaatti. Se esiteltiin DivX 6:n julkaisun yhteydessä kesäkuussa 2005. DMF:llä on hyvin paljon yhteistä AVI-formaatin kanssa, mutta sitä on laajennettu monipuolisemman sisällön ja informaation taltioimiseksi. DMF-tiedostoon voi koota DVD-levyjä muistuttavan kokonaisuuden, jossa voi olla mukana interaktiivisia valikoita, useita video- ja audioraitoja, kappalejakoja sekä tekstityksiä.
DMF on osittain yhteensopiva AVI-formaatin kanssa. Koska kaikki AVI-tiedostoja toistavat laitteet eivät osaa hyödyntää DMF:n lisäominaisuuksia, on paketti kasattu siten, että AVI-yhteensopivat laitteet voivat toistaa DMF:n päävideo- ja audioraidan. DMF-säiliön tiedostopääte on yleensä .divx.